เนเธอร์แลนด์ ประเทศที่ต้องนำเข้านักโทษ
คุกนั้นถูกสร้างขึ้นเพื่อเอาไว้ขังนักโทษ แต่ลองจินตนาการว่า ถ้าไม่มีนักโทษ แล้วจะเอาคุกไว้ทำอะไร ซึ่งมีอยู่ประเทศหนึ่งที่นักโทษนั้นน้อยมาก จนทำให้คุกหลายแห่งกลายเป็นคุกร้าง ประเทศนี้ชื่อว่า เนเธอร์แลนด์ เรื่องนี้เกิดขึ้นได้อย่างไร ลงทุนแมนจะเล่าให้ฟัง
15 ธ.ค. 2561

เนเธอร์แลนด์ ประเทศที่ต้องนำเข้านักโทษ / โดย ลงทุนแมน
คุกนั้นถูกสร้างขึ้นเพื่อเอาไว้ขังนักโทษ
แต่ลองจินตนาการว่า ถ้าไม่มีนักโทษ แล้วจะเอาคุกไว้ทำอะไร
ซึ่งมีอยู่ประเทศหนึ่งที่นักโทษนั้นน้อยมาก
จนทำให้คุกหลายแห่งกลายเป็นคุกร้าง
ประเทศนี้ชื่อว่า เนเธอร์แลนด์
เรื่องนี้เกิดขึ้นได้อย่างไร ลงทุนแมนจะเล่าให้ฟัง
ก่อนอื่นเราไปทำความรู้จักกับประเทศเนเธอร์แลนด์กันก่อนว่า เศรษฐกิจและสภาพบ้านเมืองเขาเป็นอย่างไร ทำไมถึงไม่ค่อยมีนักโทษ
ประเทศเนเธอร์แลนด์มีประชากรประมาณ 17 ล้านคน คิดเป็น 25% ของประชากรไทย
มีพื้นที่ 41,543 ตารางกิโลเมตร คิดเป็นเพียง 8% ของพื้นที่ของประเทศไทย
แม้จะมีจำนวนประชากรน้อยและขนาดพื้นที่เล็กกว่าประเทศไทย
แต่ประเทศเนเธอร์แลนด์มีมูลค่า GDP เท่ากับ 28 ล้านล้านบาท มากกว่าของประเทศไทยถึง 2 เท่า
ประชากรมีรายได้เฉลี่ยเดือนละ 137,000 บาทต่อคน ทำให้เนเธอร์แลนด์เป็นหนึ่งในประเทศที่ประชากรมีความมั่งคั่งมากที่สุดแห่งหนึ่งในโลก
แล้วประเทศนี้เขาทำอาชีพอะไรกัน?
ประเทศเนเธอร์แลนด์มีบริษัทขนาดใหญ่ๆ ระดับโลกหลายบริษัท
ที่เราน่าจะคุ้นเคยก็คือ ปั๊มเชลล์ ที่มีเจ้าของคือบริษัท Royal Dutch Shell ซึ่งเป็นบริษัทพลังงานข้ามชาติที่ทำธุรกิจก๊าซธรรมชาติ และน้ำมันปิโตรเลียม รวมไปถึงธุรกิจพลังงานทดแทน ที่มีรายได้กว่า 10 ล้านล้านบาทในปี 2017
อีกตัวอย่างหนึ่งก็คือ ING สถาบันการเงินที่ให้บริการด้านการธนาคาร, การเงิน, ประกันภัย และการบริหารสินทรัพย์ ที่มีรายได้กว่า 584,000 ล้านบาทในปี 2017
เมื่อประชากรอยู่ดีกินดี ก็ทำให้สัดส่วนของคดีก่ออาชญากรรมลดลง จึงทำให้จำนวนนักโทษลดลงไปด้วย
ปัจจุบัน เนเธอร์แลนด์มีนักโทษจำนวน 11,600 คน จากจำนวนประชากรประมาณ 17 ล้านคน ซึ่งเมื่อเทียบกับประชากร 100,000 คน จะมีจำนวนนักโทษอยู่ประมาณ 68 คน
และถ้ามาดูสถิติจำนวนนักโทษต่อประชากร 100,000 คนของเนเธอร์แลนด์ ก็มีแนวโน้มลดลงอย่างต่อเนื่อง
ปี 2004 สัดส่วนนักโทษต่อประชากรเท่ากับ 123 คน
ปี 2010 สัดส่วนนักโทษต่อประชากรเท่ากับ 92 คน
ปี 2017 สัดส่วนนักโทษต่อประชากรเท่ากับ 68 คน
สำหรับประเทศไทยก็มีสัดส่วนนักโทษต่อประชากรเท่ากับ 526 คนต่อประชากร 100,000 คน ซึ่งติด 1 ใน 5 ของโลก และสัดส่วนนี้ ก็สูงกว่านักโทษของประเทศเนเธอร์แลนด์เกือบ 8 เท่าเลยทีเดียว
แต่ที่น่าตกใจคือ ประเทศที่มีสัดส่วนนักโทษต่อประชากรมากที่สุดในโลกคือ สหรัฐอเมริกา ซึ่งมีประมาณ 655 คนต่อประชากร 100,000 คน เรียกได้ว่าประเทศสหรัฐอเมริกา ประเทศที่พัฒนาแล้วก็ยังมีปัญหานี้อยู่เหมือนกัน
แล้วเนเธอร์แลนด์รับมือกับนักโทษที่น้อยลง อย่างไร?
ในปี 2013 รัฐบาลเนเธอร์แลนด์ต้องสั่งให้ปิดคุกจำนวน 19 แห่ง ทั่วประเทศ เนื่องจากจำนวนนักโทษนั้น มีทิศทางลดลงอย่างต่อเนื่อง
และจากความพยายามอย่างต่อเนื่องของรัฐบาลเนเธอร์แลนด์ ที่มุ่งมั่นในการลดปัญหาอาชญากรรม ซึ่งในช่วงที่ผ่านมาก็ประสบความสำเร็จเป็นอย่างดี
ทำให้ในปี 2017 คุกอีกจำนวน 5 แห่งในประเทศเนเธอร์แลนด์ต้องปิดตัวลง
เรื่องนี้ไม่ได้มีผลกระทบแค่คุก แต่มีผลกระทบต่อเรื่องที่เราคาดไม่ถึง คือ ตำรวจ
เมื่อนักโทษน้อยลง ความจำเป็นที่จะต้องใช้ตำรวจก็น้อยลง
ที่ผ่านมารัฐบาลเนเธอร์แลนด์ได้มีการตัดลดงบประมาณและยุบสถานีตำรวจหลายแห่งทั่วประเทศ
สุดท้ายมีปัญหาที่ตามมาคือ มีคนตกงาน..
มีผู้ที่เกี่ยวข้องหลายฝ่ายต้องตกงานจำนวนกว่า 2,000 คน ขณะที่อีก 700 คน ถูกโอนย้ายไปทำงานด้านอื่น
รัฐบาลเนเธอร์แลนด์พยายามแก้ปัญหานี้ โดยพยายามแปลงคุกหลายแห่งให้เป็นออฟฟิศ, บาร์, ร้านอาหาร, ที่พักอาศัย หรือแม้แต่มหาวิทยาลัย เพื่อสร้างประโยชน์และรายได้ให้แก่ประเทศมากขึ้น
แต่เรื่องที่พีกที่สุดในการแก้ปัญหาเรื่องนี้ก็คือ
รัฐบาลเนเธอแลนด์ถึงขนาดต้องนำเข้านักโทษจากประเทศนอร์เวย์จำนวนกว่า 240 คน เพื่อให้คุกในประเทศมีนักโทษเข้ามาอยู่ และเพื่อให้เจ้าหน้าที่ราชทัณฑ์ และผู้ที่เกี่ยวข้องอื่นๆ มีงานทำ..
----------------------
ติดตามเรื่องราวรอบโลกอื่นๆ ได้ที่แอปพลิเคชัน "blockdit" โซเชียลมีเดียรูปแบบใหม่ของคนไทย โหลดฟรี ที่ 
----------------------
References
-
-
-
-
-
-
-
-
-